ការសម្ភាសន៍របស់អ្នកមីង ម៉ៅ ឡេន

ធ្វើឡើងនៅភូមិផ្នត់ដំរីខាងជើង ឃុំដំរិល ស្រុកអូររាំងឪ ខេត្តត្បូងឃ្មុំ

ធ្វើឡើងនៅថ្ងៃទី២២ ខែ០៤ ឆ្នាំ២០១៨

ក៖ អ្នកសំភាសន៍ឈ្មោះ គង់ ចាន់ណាក់ ខ៖ អ្នកដែលត្រូវបានគេសំភាសន៍ឈ្មោះ ម៉ៅ ឡេន

ការសម្ភាសន៍ជីវប្រវត្តិសង្ខេបរបស់ឈ្មោះ ម៉ៅ ឡេន

ក៖ ខ្ញុំបាទឈ្មោះ គង់ ចាន់ណាក់ ហើយមកពីគម្រោងជីវប្រវត្តិផ្ទាល់ខ្លួនរបស់ប្រជាជនកម្ពុជា ដែល ធ្វើឡើងដោយសាកលវិទ្យាល័យ ប៊ី វ៉ាយ យូ នៅសហរដ្ឋអាមេរិច ដោយសារតែសាកលវិទ្យាល័យ មានគោលបំណងចង់រក្សាប្រវត្តិរបស់ប្រជាជនខ្មែរដើម្បីទុកអោយកូនចៅជំនាន់ក្រោយរបស់ ពួកគាត់បានស្គាល់ពីប្រវត្តិរបស់ជីដូនជីតានិងឪពុកម្តាយ ហើយការសម្ភាសន៍នេះធ្វើឡើងនៅ ថ្ងៃទី២៤ ខែ០៤ ឆ្នាំ២០១៨ ហើយការសម្ភាសន៍នេះធ្វើនៅភូមិផ្នត់ដំរីខាងជើង ឃុំដំរិល ស្រុកអូររាំងឪ ខេត្តត្បូងឃ្មុំ។ ហើយការសម្ភាសន៍នេះយើងនឹងថតជាសំលេងហើយនឹងថតរូបភាព​ របស់អ្នកមីងហើយផ្ញើរទៅកាន់សាកលវិទ្យាល័យដើម្បីពួកគេអាចយកទៅដាក់នៅលើវេបសាយ របស់សាកលវិទ្យាល័យ។ ហើយអញ្ចឹង តើអ្នកមីងយល់ព្រមអោយយើងយកសំលេងហើយនឹង រូបថតរបស់អ្នកមីងដាក់នៅលើវេបសាយរបស់សាកលវិទ្យាល័យទេអ្នកមីង?

ខ៖ មានអី បើថតយកទៅដាក់នៅលើនោះ ក៏យកទៅ ខ្ញុំយល់ព្រមតើ។

ក៖ អញ្ចឹង អរគុណច្រើនអ្នកមីងដែលអនុញ្ញាតិអោយខ្ញុំយកសំលេងហើយនឹងរូបថតរបស់អ្នកមីង ដាក់នៅលើវេបសាយរបស់សាកលវិទ្យាល័យ។ ហើយអញ្ចឹង ដំបូងសុំសួរអ្នកមីង តើអ្នកមីងមាន ឈ្មោះអ្វីដែរអ្នកមីង?

ខ៖ ខ្ញុំឈ្មោះ ម៉ៅ ឡេន។

ក៖ ឈ្មោះ ម៉ៅ ឡេន! ហើយអញ្ចឹង សំរាប់អ្នកមីង តើអ្នកមីងមានឈ្មោះហៅក្រៅទេអ្នកមីង?

ខ៖ អត់មានទេ មានតែប៉ុននឹងតែម្តង។

ក៖ ហើយអញ្ចឹង សំរាប់អ្នកមីង កាលអ្នកមីងនៅក្មេងៗគេហៅអ្នកមីងថាម៉េចដែរ អ្នកមីង?

ខ៖ ហៅអញ្ចឹងតែម្តង តាំងពីតូចមក។

ក៖ អូ! តាំងពីតូចមកមានតែឈ្មោះនឹងមួយទេ។ ហើយអញ្ចឹង សំរាប់សព្វថ្ងៃនេះ តើអ្នកមីងមាន អាយុប៉ុន្មានឆ្នាំហើយ អ្នកមីង?

ខ៖ ខ្ញុំអាយុហាសិបប្រាំបីឆ្នាំហើយ។

ក៖ អាយុហាសិបប្រាំបីឆ្នាំហើយ។ ហើយអញ្ចឹង តើអ្នកមីងនៅចាំថាអ្នកមីងបានកើតនៅឆ្នាំណាទេ?

ខ៖ ខ្ញុំបានកើតក្នុងឆ្នាំ មួយពាន់ប្រាំបួនរយហុកសិបមួយ។

ក៖​ ឆ្នាំមួយពាន់ប្រាំបួនរយហុកសិបមួយ។ ហើយអញ្ចឹងសំរាប់ឆ្នាំខ្មែរវិញ តើអ្នកមីងកើតឆ្នាំអ្វីដែរ អ្នកមីង?

ខ៖ ខ្ញុំកើតឆ្នាំឆ្លួវ។

ក៖ ឆ្នាំឆ្លូវន៎ មីងន៎ ! ហើយអញ្ចឹង តើអ្នកមីងបានកើតនៅខេត្តណាដែរអ្នកមីង?

ខ៖ ខ្ញុំកើតនៅខេត្តនឹងតែម្តង នៅនឹងតាំងពីដើមមកម៉ង។

ក៖ ហើយអញ្ចឹង តើអ្នកមីងអាចជួយប្រាប់ឈ្មោះ ភូមិ​​ ឃុំ ស្រុក ដែលអ្នកមីងបានកើតបានទេ?

ខ៖ ភូមិផ្នត់ដំរីខាងជើង ឃុំដំរិល ស្រុកអូររាំងឪ ខេត្តកំពង់ចាមពីដើម តែឥលូវដូរទៅជាខេត្តត្បូងឃ្មុំ។

ក៖ ហើយអញ្ចឹង តើអ្នកមីងមានបងប្អូនចំនួនប៉ុន្មាននាក់ដែរ អ្នកមីង?

ខ៖ ខ្ញុំមានបងប្អូនចំនួនប្រាំមួយនាក់។

ក៖ បងប្អុនប្រាំមួយនាក់ អ្នកមីង។ ហើយចុះ សំរាប់អ្នកមីង តើអ្នកមីងជាកូនទីប៉ុន្មានដែរ អ្នកមីង?

ខ៖ ខ្ញុំជាកូនទីប្រាំមួយ ពៅគេ។

ក៖ អូ! អ្នកមីងជាកូនទីប្រាំមួយ ពៅគេតែម្តង។ ហើយអញ្ចឹង សំរាប់អ្នកមីង តើអ្នកមីងមានបងប្អូនប្រុសប៉ុន្មាននាក់ ហើយស្រីប៉ុន្មាននាក់ដែរ​ អ្នកមីង?

ខ៖ ខ្ញុំមានបងប្អូនប្រុសបួននាក់ ហើយស្រីពីរនាក់។

ក៖ ប្រុសបួននាក់ ហើយស្រីពីនាក់។ ហើយអញ្ចឹង តើអ្នកមីងអាចជួយរៀបរាប់ឈ្មោះបងប្អូនទាំង ប្រាំមួយនាក់របស់អ្នកមីងបានទេ?

ខ៖ បងទីមួយឈ្មោះបងវន្តប្រុស ទីពីរឈ្មោះបងងន់ ទីបីបងអោប ទីបួនបងងីម ហើយស្រីទីប្រាំ បងឡាញ់ ហើយចុងក្រោយគេខ្ញុំ។

ក៖ អូ! អ្នកមីងចុងក្រោយគេពៅ។ ហើយអញ្ចឹង សំរាប់អ្នកមីងកាលនៅក្មេងៗ តើអ្នកមីងចូលចិត្តធ្វើ អ្វីខ្លះជាមួយបងប្អូនរបស់អ្នកមីង?

ខ៖ មានធ្វើអី មានតែធ្វើស្រែ ធ្វើចំការតាំងពីដើមមក អត់ដែលមានរកស៊ីលក់ដូរអីទេ ជីវិតកសិករ ធ្បើស្រែពីដើម ធ្វើស្រែប្រវ៉ាស់គេ ដល់បច្ចុប្បន្ននឹងក៏ដើរស៊ីឈ្នួលគេដែរ។

ក៖ ហើយអញ្ចឹង តើអ្នកមីងធ្លាប់មានអនុស្សាវរីយ៍អីល្អៗជាមួយបងប្អូនទេអ្នកមីង?

ខ៖ បងប្អូនជិតខាងនឹងមានអី ប៉ុន្តែខ្ញុំមិនដែលមានមិត្តភក្តិណានៅឆ្ងាយ បានតែមួយភូមិជុំវិញនឹង។

ក៖ ហើយអញ្ចឹង សំរាប់សព្វថ្ងៃនេះបងប្អូនរបស់អ្នកមីង តើពួកគាត់រស់នៅកន្លែងណាខ្លះដែរអ្នកមីង?

ខ៖ បងប្អូនរបស់ខ្ញុំគាត់រស់នៅក្នុងភូមិនឹងទាំងអស់គ្នា នៅមួយជុំវិញនឹងទាំងអស់គ្នា នៅភូមិផ្នត់ដំរីខាងជើងនឹង។

ក៖ អូ! អញ្ចឹងបងប្អូនរបស់អ្នកមីងនៅក្នុងភូមិផុ្នត់ដំរីខាងជើងទាំងអស់គ្នាតែម្តង។ ហើយអញ្ចឹង សំរាប់សព្វថ្ងៃនេះ តើបងប្អូនរបស់អ្នកមីងគាត់ប្រកបមុខរបររកស៊ីអ្វីដែរអ្នកមីង?

ខ៖ បងប្អូនរបស់ខ្ញុំគាត់ធ្វើតែស្រែចំការ មិនដែលទៅណាផង នៅតែសាបព្រោះនៅរាល់ថ្ងៃនៅនឹងផ្ទះនឹង ខែធ្វើស្រែធ្វើទៅ ហើយបើខែមិនធ្វើទៅក៏នៅនឹងផ្ទះ មិនដែលបានចេញទៅណា គាត់ចាស់ៗដែលហើយនឹង។

ក៖ អញ្ចឹង ពួកគាត់អត់មានទៅរកការងារផ្សេងធ្វើទេ អ្នកមីង?

ខ៖ អត់មានទេ មានតែធ្វើនៅក្នុងស្រុកនឹងម៉ង ក្នុងភូមិនឹងម៉ង។

ក៖ ហើយអញ្ចឹង សំរាប់ឪពុករបស់អ្នកមីង តើគាត់មានឈ្មោះអ្វីដែរអ្នកមីង?

ខ៖ ឪពុករបស់ខ្ញុំគាត់ឈ្មោះសំ ម៉ៅ តែគាត់ស្លាប់បាត់ហើយ។

ក៖ ហើយអញ្ចឹង បើសិនជាគាត់រស់នៅដល់សព្វថ្ងៃនេះ តើគាត់មានអាយុប៉ុន្មានឆ្នាំហើយអ្នកមីង?

ខ៖ បើតាមអាយុនឹងប្រហែលជាចិតជាងអីហើយ មិនក្មេងអីណា។

ក៖ ហើយអញ្ចឹង តើអ្នកមីងមានចាំថាគាត់បានស្លាប់នៅក្នុងឆ្នាំណាទេ អ្នកមីង?

ខ៖ ឆ្នាំប៉ុន្មានទេ គាត់បានស្លាប់យូរហើយ តាំងពីខ្ញុំមិនទាន់ដឹងក្តីច្បាស់លាស់ផងពុកនឹង នៅកំពុងតែដើរតេសតាសៗ គាត់ស្លាប់ចោលមិនតាំងបានឃើញមុខពុកច្បាស់ផងនឹង ហើយឥលូវខ្ញុំអាយុ ហាសិបប្រាំឆ្នាំហើយ ហើយគាត់ស្លាប់តាំងពីមុនខ្ញុំទៀត យូរហើយប្រហែលជាហា ហុកសិបឆ្នាំ ហើយ។

ក៖ ហើយអញ្ចឹង តើឪពុករបស់អ្នកមីងគាត់កើតនៅពេលណាអ្នកមីងដឹងទេ អ្នកមីង?

ខ៖ អត់ដឹងទេ។

ក៖ ហើយអញ្ចឹង សំរាប់ឪពុករបស់អ្នកមីងគាត់កើតក្នុងឆ្នាំខ្មែរ តើអ្នកមីងដឹងថាគាត់កើតឆ្នាំអី្វទេ?

ខ៖​ អត់ដឹង ទាល់តែបងៗខ្ញុំបានគាត់ដឹង បើខ្ញុំអត់ដឹងទេ។

ក៖ ហើយអញ្ចឹងសំរាប់ម្តាយរបស់អ្នកមីង តើគាត់មានឈ្មោះអ្វីដែរអ្នកមីង?

ខ៖ ម្តាយរបស់ខ្ញុំគាត់ឈ្មោះ ព្រំ កន។

ក៖ ហើយអញ្ចឹង សំរាប់សព្វថ្ងៃនេះ គាត់នៅរស់ ឬមួយគាត់បានស្លាប់ដែរហើយ អ្នកមីង?

ខ៖ ម្តាយរបស់ខ្ញុំគាត់បានស្លាប់ដែរហើយ។

ក៖ គាត់បានស្លាប់ហើយអ្នកមីង។ ហើយអញ្ចឹង តើម្តាយរបស់អ្នកមីងគាត់បានស្លាប់នៅក្នុងឆ្នាំណាដែរអ្នកមីង?

ខ៖ អត់ដឹងឆ្នាំណាដែរ បើគាត់ស្លាប់បាត់ទៅមិនបានចាប់អារម្មណ៍កត់ថ្ងៃកត់ខែទុក។

ក៖ ហើយអញ្ចឹង តើម្តាយរបស់អ្នកមីងគាត់បានស្លាប់អស់រយៈពេលប៉ុន្មានឆ្នាំហើយអ្នកមីង?

ខ៖ គាត់បានស្លាប់យូរហើយ តាំងពីខ្ញុំមានអាយុដប់ពីរឆ្នាំ កាលនឹងខ្ញុំទៅរៀនហើយគាត់ឈឺទៅស្លាប់បាត់ទៅ។

ក៖ ហើយអញ្ចឹងសំរាប់ឪពុកម្តាយរបស់អ្នកមីងកាលគាត់នៅរស់ តើគាត់ប្រកបមុខរបរអ្វីដែរ

អ្នកមីង?

ខ៖​ ឪពុកម្តាយរបស់ខ្ញុំគាត់ប្រកបមុខរបរធ្វើស្រែចំការនឹង ធ្វើស្រែតែមួយមុខនឹងពីដើមអត់មានចំការទេ ទើបតែក្មេងឥលូវគេមានចំការ មានតែស្រែនឹងធ្វើទៅ អត់ដែលទៅរកស៊ីចេញក្រៅភូមិក្រៅស្រុក អីទេ​ មកកូននឹងក៏ចឹងទៀត កូននឹងក៏មិនដែលមានការងារចេញទៅក្រៅដែរសម័យបច្ចុប្បន្ន នៅតែធ្វើស្រែនឹង អត់មានទៅណា ទៅថ្ងៃទៅអីនឹងគេ គ្មានទេ។

ក៖ ហើយអញ្ចឹង សំរាប់ឪពុករបស់អ្នកមីងគាត់ជាមនុស្សបែបណាដែរ​ សំរាប់ចរិតរបស់គាត់?

ខ៖ ចរិតរបស់ឪពុកខ្ញុំមានអីទេ គាត់ស្លូតបូតដូចធម្មតាដូចយើងឥលូវដូចខ្ញុំអីចឹងដែរនឹង គាត់មានទៅខូចកាចអីទេ។

ក៖ ហើយអញ្ចឹងសំរាប់ម្តាយរបស់អ្នកមីងវិញ តើគាត់មានចរិតបែបណាដែរអ្នកមីង?

ខ៖ ដូចតែខ្ញុំចឹងដែរ ម៉ែឪខ្ញុំស្រួលៗណាស់តែគ្រាន់តែគាត់អាយុខ្លី។

ក៖ ស្តាយណាស់អ្នកមីង។ហើយអញ្ចឹងតើអ្នកមីងមាននៅចាំសាច់រឿងអ្វីខ្លះពីឪពុករបស់អ្នកមីងទេ?

ខ៖ អត់បានចាំទេ ព្រោះអីខ្ញុំនៅតូចពេក។

ក៖ អត់ចាំទេ ព្រោះនៅតូចពេក។ ហើយអញ្ចឹង តើអ្នកមីងនៅចាំឈ្មោះជីដូនជីតាខាងឪពុករបស់អ្នកមីងទេ?

ខ៖ ជីដូនជីតាខាងឪពុកនឹង ដូចថាខ្ញុំទៅរៀនចឹងឪពុកខ្ញុំគាត់ដាក់ឈ្មោះតាសំ។ ឪពុករបស់ឪពុកខ្ញុំនឹងគាត់ឈ្មោះតាសំ តែយាយឈ្មោះ ព្រំ កន។

ក៖ អត់ទេចង់និយាយថា​ ដូចជាជីដូនជីតាខាងឪពុក តាឈ្មោះតាសំ ចុះលោកយាយឈ្មោអ្វីដែរ?

ខ៖ លោកយាយអត់ដឹងដែរ ដឹងតែឈ្មោះតានឹងម៉ង ព្រោះទៅរៀនគេដាក់ឈ្មោះអោយ។

ក៖ ហើយអញ្ចឹង សំរាប់ជីដូនជីតាខាងម្តាយវិញ តើពួកគាត់មានឈ្មោះអ្វីដែរអ្នកមីង?

ខ៖ ជីដូនជីតាខាងម្តាយក៏អត់ដឹងដែរ ខ្ញុំនៅស្ទើរពេក។

ក៖ អត់ដឹងទេ ដោយសារអ្នកមីងនៅតូចពេក។ ហើយអញ្ចឹង តើពួកគាត់បានស្លាប់ពេលណាអ្នកមីងដឹងទេ?

ខ៖ អត់ដឹងទេ​ មិនដឹងជាពួកគាត់បានស្លាប់ពេលណា។

ក៖ ដោយសារអ្នកមីងនៅតូចពេក។ ហើយអញ្ចឹងសំរាប់អ្នកមីងហើយនឹងក្រុមគ្រួសាររបស់អ្នកមីង បានរស់នៅខេត្តនេះអស់រយៈពេលប៉ុន្មានឆ្នាំហើយអ្នកមីង?

ខ៖ យូរហើយតាំងពីចេញពីពោះម្តាយមករស់នៅនឹងរហូត មិនដែលបានទៅនៅណាទេ។

ក៖ ហើយអញ្ចឹង សំរាប់អ្នកមីង តើអ្នកមីងមានសាច់ញាត្តិដទៃទៀតដែលរស់នៅក្រៅប្រទេសខ្មែរ ទេអ្នកមីង?

ខ៖ អត់មានទេ មានតែនៅនឹងទាំងអស់គ្នាតែម្តង។

ក៖ មានតែនៅនឹងទាំងអស់គ្នា។ ហើយអញ្ចឹង សំរាប់ស្វាមីរបស់អ្នកមីងគាត់មានឈ្មោះអ្វីដែរ អ្នកមីង?

ខ៖ ស្វាមីរបស់ខ្ញុំគាត់ឈ្មោះ ស៊ឹម សៀត។

ក៖ ស៊ឹម សៀត! ហើយអញ្ចឹង តើអ្នកមីងបានរៀបអាពាហ៍ពិពាហ៍ជាមួយគាត់នៅពេលណាដែរ អ្នកមីង?

ខ៖ មិនដឹងជាពេលណាទេ តែរៀបនឹងបានសាមសិបបួនឆ្នាំហើយ យើងមកពីកៀរមកនឹងបានតែមួយឆ្នាំខ្ញុំការ។

ក៖​ ហើយអញ្ចឹងបានន័យថាអ្នកមីងបានរៀបអាពាហ៍ពិពាហ៍ជាមួយគាត់អស់រយៈសាមសិបបួនឆ្នាំហើយមកដល់ឥលូវនឹង។

ខ៖ តាំងពីរៀបការសាមសិបបួនឆ្នាំហើយ ព្រោះអីកូនអាយុសាមសិបបួនឆ្នាំហើយ។

ក៖ អូ! អញ្ចឹងអ្នកមីងរៀបការហើយមានកូនតែម្តង។ ហើយអញ្ចឹង សំរាប់អ្នកមីងពេលដែលអ្នកមីង រៀបអាពាហ៍ពិពាហ៍នឹង តើអ្នកមីងមានអាយុប៉ុន្មានឆ្នាំហើយអ្នកមីង?

ខ៖ ពេលរៀបអាពាហ៍ពិពាហ៍នឹងខ្ញុំអាយុម្ភៃមួយឆ្នាំហើយតើ។

ក៖ អូ! អ្នកមីងមានអាយុម្ភៃមួយឆ្នាំហើយ។ ហើយអញ្ចឹង​ សំរាប់អាពាហ៍ពិពាហ៍នឹងត្រូវបានរៀបចំឡើងដោយឪពុកម្តាយឬមួយអ្នកមីងរៀបចំឡើងដោយខ្លួនឯង?

ខ៖ រៀបចំឡើងដោយឪពុកម្តាយ គេបានចូលមកស្តីដណ្តឹងត្រឹមត្រូវតើ។

ក៖ ហើយអញ្ចឹង សំរាប់អាពាហ៍ពិពាហ៍នឹងមានដូចជាថ្លៃជំនួនទេអ្នកមីង?

ខ៖ មាន ថ្លៃជំនួនកាលនឹងតែពីររយហាសិបរៀល។  
ក៖ ពីររយហាសិបរៀលខ្មែរយើង។ ហើយអញ្ចឹងកាលនឹងមានមួយជីតម្លៃប៉ុន្មានដែរអ្នកមីង?

ខ៖ ជំនាន់នឹងមាសមួយជីតម្លៃប្រាំមួយម៉ឺនរៀល។

ក៖ ហើយអញ្ចឹង សំរាប់អ្នកមីងគិតថាជីវិតមុនពេលរៀបការ ហើយនឹងជីវិតក្រោយពេលរៀបការមានភាពខុសគ្នាទេ អ្នកមីង?

ខ៖ មានភាពខុសគ្នា គ្រាន់តែពេលដែលយើងមានគ្រួសារទៅ គ្រួសារយើងគាត់ជួយរកស៊ី យើងទៅណេះមិនរួចទៅ គាត់ទៅណោះរួចទៅបានមក។

ក៖ ហើយអញ្ចឹង តើអ្នកមីងអាចជួយប្រាប់ពីគ្រាដំបូងដែលអ្នកមីងបានជួបជាមួយលោកពូ?

ខ៖ កាលនឹងគាត់ស្រឡាញ់ខ្ញុំចឹងទៅ គាត់បានអោយម្តាយរបស់គាត់ចូលមកស្តីដណ្តឹងខ្ញុំចឹងទៅ ខ្ញុំក៏ព្រមយកគាត់ទៅ។

ក៖ ហើយអញ្ចឹង លើកដំបូងដែលលោកពូបានឃើញអ្នកមីងនៅពេលណាដែរអ្នកមីង?

ខ៖ ឃើញខ្ញុំលើកដំបូងនៅពេលយើងមកពីកៀរវិញ។

ក៖ មកពីកៀរវិញនឹង យើងធ្វើស្រែឬក៏យ៉ាងម៉េចបានយើងជួបគ្នា?

ខ៖ មកពីកៀរនឹងគាត់នៅភូមិក្បាលអូរទេ ដល់ពេលគាត់ឃើញខ្ញុំនៅនឹង គាត់ក៏អោយម្តាយរបស់គាត់មកសួរមក ហើយពេលយើងព្រមហើយក៏រៀបការ។

ក៖ ពេលយើងព្រមទៅក៏ចាប់ដៃគ្នារកស៊ីទៅ។ ហើយអញ្ចឹង សំរាប់អាពាហ៍ពិពាហ៍របស់អ្នកមីងនឹង បានកូនចំនួនប៉ុន្មាននាក់ដែរអ្នកមីង?

ខ៖ ខ្ញុំបានកូនបីនាក់។

ក៖ កូនបីនាក់! ហើយអញ្ចឹង តើអ្នកមីងមានកូនប្រុសប៉ុន្មាននាក់ ហើយស្រីប៉ុន្មាននាកដែរអ្នកមីង?

ខ៖​ ខ្ញុំមានកូនប្រុសម្នាក់ ហើយស្រីពីរនាក់។

ក៖ ហើយអញ្ចឹង តើអ្នកមីងអាចជួយរៀបរាប់ឈ្មោះកូនអ្នកមីងទាំងបីនាក់បានទេ?

ខ៖ កូនទីមួយឈ្មោះផល កូនទីពីរឈ្មោះដានី ហើយកូនទីបីឈ្មោះណាត។

ក៖ ហើយអញ្ចឹងសំរាប់កូនទីមួយរបស់អ្នកមីង គាត់មានអាយុប៉ុន្មានឆ្នាំហើយ? ហើយគាត់កើតឆ្នាំណាដែរអ្នកមីង?

ខ៖ កូនទីមីយរបស់ខ្ញុំគាត់កើតឆ្នាំជូត។

ក៖ ហើយសំរាប់សព្វថ្ងៃនេះគាត់មានអាយុប៉ុន្មានឆ្នាំហើយអ្នកមីង?

ខ៖ សព្វថ្ងៃនេះគាត់មានអាយុសាមសិបបួនឆ្នាំហើយ។

ក៖ ហើយអញ្ចឹងសំរាប់កូនទីរបស់អ្នកមីងគាត់មានអាយុប៉ុន្មានឆ្នាំហើយ?

ខ៖ កូនទីពីររបស់ខ្ញុំគាត់មានអាយុដប់ប្រាំពីរឆ្នាំ។

ក៖ តើកូនទីពីររបស់អ្នកមីងគាត់កើតឆ្នាំអីដែរអ្នកមីង?

ខ៖ កូនទីពីររបសខ្ញុំគាត់កើតឆ្នាំមមែ។

ក៖ ហើយអញ្ចឹងកូនទីបីររបស់អ្នកមីង តើគាត់កើតឆ្នាំអីដែរអ្នកមីង?

ខ៖ កូនទីបីរបស់ខ្ញុំគាត់កើតឆ្នាំកុរ។

ក៖ ហើយអញ្ចឹង តើគាត់មានអាយុប៉ុន្មានឆ្នាំហើយអ្នកមីង?

ខ៖ កូនទីបីរបស់ខ្ញុំគាត់មានអាយុដប់មួយឆ្នាំហើយ។

ក៖ ហើយអញ្ចឹង តើអ្នកមីងធ្លាប់មានអនុស្សាវរីយ៍អីល្អៗជាមួយកូនទេអ្នកមីង?

ខ៖ អនុស្សាវរីយ៍ជាមួយកូន មានអីថ្ងៃណាល្អចឹងទៅ ដូចថាមានអារម្មណ៍ល្អ ហើយបើថ្ងៃណាវាធ្វើអោយយើងមានអារម្មណ៍មិនល្អធ្វើអោយយើងខឹងដែរនឹង។

ក៖ ហើយអញ្ចឹងសំរាប់អ្នកមីង តើអ្នកមីងចេះអាននិងសរសេរអក្សរខ្មែរទេអ្នកមីង?

ខ៖ អត់ចេះផង។

ក៖ អត់ចេះផង! ហើយអញ្ចឹង តើអ្នកមីងចេះនិយាយភាសាផ្សេងក្រៅពីភាសាខ្មែរទេអ្នកមីង?

ខ៖ អត់ដែលបានរៀនស្អីទេ។

ក៖ ហើយអញ្ចឹង តើអ្នកមីងអត់ដែលបានរៀននៅក្នុងសាលារៀនសោះតែម្តង អ្នកមីង?

ខ៖ បានរៀនតែជំនាន់ពលពតយើងមានបានរៀនអោយជាប់លាប់នឹងគេឯណា។

ក៖ ហើយអញ្ចឹង តើអ្នកមីងបានរៀនដល់ថ្នាក់ទីប៉ុន្មានដែរ អ្នកមីង?

ខ៖ បានរៀនដល់ថ្នាក់ទី៤ជំនាន់នឹង។

ក៖ អូ! អ្នកមីងរៀនបានថ្នាក់ទីបួនដែរអ្នកមីង។ ហើយអញ្ចឹង សាលាដែលអ្នកមីងបានរៀននឹងនៅណាដែរអ្នកមីង?

ខ៖ កាលនឹងរៀននៅក្រោមកុដលោកតើ ជំនាន់នឹង។

ក៖ ហើយអញ្ចឹង លោកនៅវត្តណាដែលអ្នកមីង?

ខ៖ លោកនៅក្នុងវត្តដំរិលយើងនឹង ប៉ុន្តែអត់មានសាលាទេ រៀននៅក្រោមកុដលោកនឹងណា។

ក៖ ហើយអញ្ចឹង តើអ្នកមីងមានមិត្តភក្តិស្និតស្នាលដែលធំធាត់មកជាមួយគ្នាទេអ្នកមីង តាំងពីតូចមក?

ខ៖ មានមិត្តភក្តិដែលនៅជិតៗនឹង វាអត់ដែលបានរំលងភូមិមួយភូមិពីរឯណា មានមិត្តភក្តិនៅភូមិជិតនឹងមួយ។

ក៖ ហើយអញ្ចឹង គាត់មានឈ្មោះអ្វីដែរអ្នកមីង?

ខ៖ គាត់មានឈ្មោះអឹម។

ក៖ ហើយអញ្ចឹង សព្វថ្ងៃនេះតើគាត់មានអាយុប៉ុន្មានឆ្នាំហើយអ្នកមីង?

ខ៖ គាត់មានអាយុហាសិបប្រាំបីឆ្នាំដូចគ្នានឹងខ្ញុំដែលនឹង។

ក៖ ហើយអញ្ចឹង តើអ្នកមីងចូលចិត្តធ្វើអ្វីខ្លះជាមួយគាត់កាលនៅក្មេងៗ?

ខ៖ កាលនៅក្មេងៗនាំគ្នាទៅរៀននៅក្រោមកុដលោកជាមួយគ្នា ចេះតែរាប់អានគ្នាទៅ ហើយស្រឡាញ់គ្នារហូតមកដល់ឥលូវនឹង មិនដែលមានខឹងខ្វែងគំនិតគ្នាទេ កូនចៅហៅតែម៉ែទៅម៉ែមក​ នឹង។

ក៖ អូ! អញ្ចឹងមានន័យថាយើងស្រឡាញ់គ្នាទៅវិញទៅមក។ ហើយអញ្ចឹង សព្វថ្ងៃនេះអ្នកមីងនៅតែមានទំនាក់ទំនងល្អជាមួយគាត់ជារៀងរាល់ថ្ងៃនឹងមែនទេអ្នកមីង?

ខ៖ នៅតែមានចឹងរាល់ថ្ងៃនឹង វាមានម្ហូបអីយកមកអោយយើងមក ហើយយើងមានអីយកទៅអោយវាវិញទៅ។

ក៖ ហ្នឹងហើយល្អណាស់អ្នកមីង។ ហើយអញ្ចឹង តើអ្នកមីងមានធ្វើស្រែចំការទេ អ្នកមីង?

ខ៖ អត់ដែរធ្វើទេ ទិញអង្ករគីឡូគេហូបតែម្តង។

ក៖ អត់មានធ្វើទេអ្នកមីង! ហើយអញ្ចឹងសំរាប់សព្វថ្ងៃនេះ តើអ្នកមីងប្រកបមុខរបរអ្វីសំរាប់ចិញ្ចឹមជីវិតដែរអ្នកមីង?

ខ៖ មុខរបរមានតែស៊ីឈ្នួលគេ។

ក៖ ហើយអញ្ចឹង តើអ្នកមីងស៊ីឈ្នួលអ្វីដែរអ្នកមីង?

ខ៖ ស៊ីឈ្នួលដាំដំឡូង ដកដំឡូង ជំរះស្មៅអីអញ្ចឹងទៅ មួយខែ ឬមួយកន្លះខែយើងវិលមកផ្ទះវិញទៅ បានលុយមកទិញអង្ករទិញម្ហូបទៅ។

ក៖ ហើយអញ្ចឹងសំរាប់អ្នកមីង តើអ្នកមីងគិតថាជីវិតរបស់អ្នកមីងតាំងពីក្មេងរហូតមកដល់ពេលនេះ ជីវិតរបស់អ្នកមីងមានការផ្លាស់ប្តូរទេអ្នកមីង?

ខ៖ អត់មានផ្លាស់ប្តូរទេ មានតែមុខរបរប៉ុននឹង។

ក៖ ហើយអញ្ចឹង តើមានម្ហូបណាដែរអ្នកមីងចូលចិត្តហូបជាងគេទេ អ្នកមីង?

ខ៖ ដូចមិនដឹងជាសំខាន់កំណត់មុខស្អីទេរាល់ថ្ងៃនេះ បើហូបតាមតែនឹងឃើញទៅ បើយើងចង់ហូបមុខនោះតែយើងវាអត់លុយ យើងចេះតែហូបគ្រប់មុខទៅអោយតែបានរួចមួយពេលៗ។

ក៖ ហើយអញ្ចឹង សំរាប់ល្បែងប្រជាប្រិយខ្មែរ​ តើមានល្បែងប្រជាប្រិយណាដែលអ្នកមីងចូលចិត្តលេងតាំងពីក្មេងមកទេ អ្នកមីង?

ខ៖ ពីតូចមកចូលចិត្តលេងលាក់កន្សែងអីជាមួយក្មេងៗ ដល់ឥលូវនឹងមិនដែលលេងអីទេ។

ក៖ ហើយអញ្ចឹងសំរាប់បទចម្រៀងវិញ តើអ្នកមីងមានបទចម្រៀងណាដែលអ្នកមីងចូលចិត្តស្តាប់តាំងពីក្មេងរហូតមកដល់ឥលូវទេអ្នកមីង?

ខ៖ បទប្រពៃណី បទខ្មែរយើងអីនឹង ដូចថាភ្លេងការអីនឹង អានឹងដឹងស្តាប់ ហើយបើបទចំរៀងរាល់ថ្ងៃនឹងមិនដឹងស្តាប់ទេ។

ក៖ អូ! អញ្ចឹងមានន័យថាអ្នកមីងចូលចិត្តស្តាប់បទប្រពៃណីខ្មែរ។ ហើយអញ្ចឹងនៅក្នុងក្រុមគ្រួសាររបស់អ្នកមីង តើមាននរណាម្នាក់ដែលគាត់ចេះលេងឧបករណ៍ភ្លេងដែរឬទេអ្នកមីង?

ខ៖ អត់មានទេ។

ក៖ ហើយអញ្ចឹង តើផ្ទះរបស់អ្នកមីងមានលក្ខណៈដូចម្តេចដែរតាំងពីក្មេងមកអ្នកមីង?

ខ៖ ផ្ទះនឹងគ្មានអ្វីអស្ចារ្យទេ គ្មានអីនឹងធ្វើទេ មានប៉ុននឹងនៅប៉ុននឹងរហូតទៅ។

ក៖ តែផ្ទះនឹងម៉េចដែលអ្នកមីង ផ្ទះខ្ពស់ផ្ទះទាប ផ្ទះប្រក់ស្លឹក ឬមួយយ៉ាងម៉េចដែរអ្នកមីង?

ខ៖ ផ្ទះនឹងប្រក់ដែក តែគ្រឿងនឹងមិនមែនឈឺសុទ្ធទេ មានដើមដូងដើមត្នោត ចេះតែធ្វើអោយតែបានកូននៅទេ។

ក៖ ហើយអញ្ចឹងផ្ទះនឹងអ្នកមីងធ្វើដោយខ្លួនឯង ឬមួយអ្នកមីងបានជួលគេអោយធ្វើអោយអ្នកមីង?

ខ៖ ផ្ទះនឹងខ្ញុំជួលគេអោយធ្វើអោយ។

ក៖ ហើយអញ្ចឹង​ តើផ្ទះមួយនឹងប្រើសំភារៈអ្វីខ្លះដើម្បីធ្វើ អ្នកមីង?

ខ៖ ប្រើ ព្លៀក ពូថៅ ដែកឈូស រ៉ូណា ខាងជាងគេ គេយកមកធ្វើខ្លួនឯង។

ក៖ ហើយអញ្ចឹង តើអ្នកមីងមានជំនាញដែលបន្តវេនពីក្រុមគ្រួសាររបស់អ្នកមីង ដូចជាវេញវល្លិ៍ផ្តៅ ឬជំនាញក្នុងការធ្វើស្ករត្នោត អីទេអ្នកមីង?

ខ៖ មិនដែលបានដឹងធ្វើទេមួយជីវិតនេះ មិនដែលបានស្គាល់វេញអីវេញអីទេ ព្រោះអីមិនចេះ។

ក៖​ ហើយអញ្ចឹងសំរាប់អ្នកមីង តើអ្នកមីងអាចប្រាប់ខ្ញុំបានទេ ពេលណាដែលអ្នកមីងលំបាកជាងគេក្នុងជីវិតរបស់អ្នកមីង?

ខ៖ វាអត់ទាន់បានលំបាកអីផង រាល់ថ្ងៃនឹងកុំអីទៅរកស៊ីបាត់ទៀតហើយ តែកូនគេយកចៅមកអោយមើលទៅ ក៏នៅមើលចៅអោយរៀនផងអីផង។

ក៖ អញ្ចឹងជីវិតរបស់អ្នកមីងមិនសូវបានជួបពេលដែលលំបាកទេអ្នកមីង។ ហើយអញ្ចឹងតើអ្នកមីងធ្លាប់មានបទពិសោធន៍ណាល្អនៅក្នុងជីវិតដូចជា ពិធីរៀបអាពាហ៍ពិពាហ៍កូនចៅ ឬក៏បុណ្យទានអីទេអ្នកមីង?

ខ៖ អាពាហ៍ពិពាហ៍កូនចៅរៀបចំឡើងដោយល្អ ។

ក៖ ហើយអញ្ចឹង កាលពេលដែលអ្នកមីងនៅក្មេង តើអ្នកមីងធ្លាប់មានក្តីសង្ឃឹមថាពេលអ្នកមីងធំឡើងចង់ធ្វើអ្វីមួយទេអ្នកមីង?

ខ៖ អត់បាននឹកចង់ស្អីទេកាលជំនាន់នោះ បើយើងមិនដឹងទៅណាមកណាទេជំនាន់នោះ បើដូចជំនាន់ឥលូវទៅនឹកចង់ទៅណេះទៅណោះ កាលជំនាន់នោះមានស្អីយើងហូបបបរចែកគ្នាសឹងតែមិនគ្រប់ផង មិនចង់នឹងបានរស់ផង ស្មានតែស្លាប់ផងពេលដែលគេកៀរទៅនឹង។

ក៖ អូ! អញ្ចឹងជីវិតរបស់អ្នកមីងបានឆ្លងកាត់សម័យសង្រ្គាមដែរមែនទេអ្នកមីង?

ខ៖ ធ្លាប់ឆ្លងកាត់សង្រ្គាមគេយកយើងធ្លាក់ដល់ណាដល់ណី គេកាប់រណ្តៅហើយអស់ហើយនឹង នៅតែបីថ្ងៃទៀតនឹងគេយកយើងទៅវាយចោលហើយ តែបានគេរំដោះបានពីភ្នំពេញទៅ កុំអីងាប់បាត់ហើយ។

ក៖ អូ! អញ្ចឹងមានន័យថាគេជិតសំលាប់ហើយ តែដោយសារតែមានការរំដោះអញ្ចឹងទៅ យើងរួចខ្លួនវិញទៅ។

ខ៖ បានមកវិញ បានឃើញការកូនការចៅ បានកូនបានចៅមកដល់ឥលូវនឹងទៅ។

ក៖ ហើយអញ្ចឹងបើសិនជាអ្នកមីងចង់ផ្តាំផ្ញើរទៅកូនចៅជំនាន់ក្រោយ តើអ្នកមីងនឹងផ្តាំផ្ញើរអ្វីខ្លះទៅកាន់ពួកគេ អ្នកមីង?

ខ៖ ចង់ផ្តាំផ្ញើរកុំអោយស្រុកកើតសង្រ្គាមអីចឹងសព្វគ្រប់ទៅព្រោះម៉ែណេះម៉ែដឹងសព្វគ្រប់ហើយ ជំនាន់នេះណា សូមអោយជំនាន់ក្រោយនឹងកុំអោយដូចជំនាន់ម៉ែទៀត ពិបាកណាស់មិនស្រួលទេ គ្រាប់ផ្លោង គ្រាប់បែក លូនកាត់ព្រៃឆ្អែតឆ្អន់ហើយ។

ក៖ ហើយអញ្ចឹង បើសិនជាអ្នកមីងចង់អោយកូនចៅជំនាន់ក្រោយជៀសវាង តើអ្នកមីងចង់អោយពួកគាត់ជៀសវាងពីអ្វីខ្លះដែរអ្នកមីង?

ខ៖ ជៀសវាងពីសង្រ្គាម កុំអោយវាជួបកុំអោយវាឃើញ ហើយគ្រឿងញៀនគ្រឿងអីនឹងកុំអោយមានចូលអុកឡុកក្នុងស្រុកក្នុងភូមិយើងនឹង។

ក៖ អរគុណច្រើនហើយអ្នកមីងសំរាប់ការសម្ភាសន៍អំពីខ្សែជីវិតរបស់អ្នកមីង ហើយចុងក្រោយខ្ញុំសូមជូនពរអ្នកមីងសូមអោយអ្នកមីងមានសុខភាពល្អ មានកំលាំងមាំមួន ហើយថាកូនចៅរបស់អ្នកមីងទាំងអស់មានសុខភាពល្អ ហើយមានកំលាំងមាំមួន មានសុវត្ថិភាពគ្រប់ទីកន្លែង ហើយថាតាមបំណងប្រាថ្នារបស់អ្នកមីងថា ពួកគាត់ជួបតែសេចក្តីសុខ សេចក្តីចំរើន រកស៊ីចេះតែមានបានទៅ។ អរគុណច្រើនហើយអ្នកមីង!

សង្ខេប៖ អ្នកមីង​ ម៉ៅ ឡេន គាត់មានអាយុហាសិបប្រាំបីឆ្នាំ គាត់កើតនៅភូមិផ្នត់ដំរីខាងជើង ឃុំដំរិល ស្រុកអូររាំងឪ ខេត្តត្បូងឃ្មុំ ហើយគាត់មានបងប្អូនចំនួនប្រាំមួយនាក់ ហើយគាត់ជាកូនទីប្រាំមួយ។ ឪពុកគាត់បានស្លាប់ចោលគាត់តាំងពីគាត់មិនទាន់ចេះដើរត្រឹមត្រូវ ហើយម្តាយរបស់គាត់បានស្លាប់នៅពេលគាត់មានអាយុដប់ពីរឆ្នាំ។ នៅក្នុងសម័យសង្រ្គាមគេបានជំលៀសគាត់ទៅឆ្ងាយ ហើយគេជិតនឹងបំរុងយកគាត់ទៅវាយចោលនៅសល់តែបីថ្ងៃគេយកគាត់ទៅវាយចោល តែសំណាងល្អដែលត្រូវបានគេរំដោះពីភ្នំពេញមកទើបគាត់មានឳកាសដើម្បីមករស់នៅជាមួយកូនចៅ វិញ។ ហើយគាត់មានបំណងប្រាថ្នាថាសូមកុំអោយកូនចៅគាត់បានជូបនឹងសម័យសង្រ្គាមទៀតអី ព្រោះសម័យបានធ្វើអោយគាត់មានការលំបាកច្រើនហើយ។